Batho inkjaon kunithjao,
Ndo Dio ruaꞌan ndo ángel Gabriel ngain nunthe Galilea ngain naa rajna diꞌin Nazaret
ixin bitsjeꞌe naa xan nchrii biꞌin María,
xan nchrii mee xruꞌin xii kathe xan,
aro urukutheꞌe xan ngain naa xii biꞌin José,
xi bachrjeninxin chujnii rey David.
Ángel mee bixiꞌin thi nchia jixiꞌin xan nchrii mee,
ko ndachro ngain xan:
—¡Jaꞌan bichjaꞌa juajna ixin Ndo Dio anto rinao ndo jaꞌa!
Ndo Dio jii ngajin ko icha binthanchaon ndo jaꞌa ke kainxin nchrii.
Ko María xratao tabeꞌe ko xraxaon ixin keꞌe ruchro thi juajna chjee ángel.
Kuthejan ángel mee ndachro:
—María,
xraonꞌa,
ixin Ndo Dio binthanchaon ndo jaꞌa.
Jai jaꞌa sariyaꞌa naa chjan ko are usinchekunkjiꞌi xan,
jaꞌa sinchegiꞌin xan JESÚS.
Chjan mee anto renthe seꞌe xan,
ko sinchegiꞌin na̱ xan Xeꞌen Ndo Dio,
ndo thjen ngajni.
Ko jeꞌe ndo ruchjee xan juachaxin seꞌe xan rey inchin ndo dachriꞌi xan xrachrjen biꞌin David are saꞌo.
Jamee jeꞌe xan tsetuꞌan xan ngain nunthe Israel kainxin nchaꞌon,
ko thi jeꞌe xan tsetuꞌan xan xruꞌin nchaꞌon tsjexin.
Kuthejan María banchiangi ngain ángel mee ko ndachro:
—¿Kexreen tsuꞌen jiꞌi,
ixin jaꞌan xruꞌin xii rikiꞌan?
Ángel ndachro ngain María:
—Espíritu Santo tsii ngajin jaꞌa ko juachaxiin Ndo Dio,
ndo thjen ngajni sisiandajin inchin naa thjui.
Mexinxin thi chjan jaꞌa sinchekunkjiꞌi,
jian xan ngathexin kon Ndo Dio ko siꞌin xan Xeꞌen Ndo Dio.
Ko kai nchri primaa,
Elisabet,
sinchekunkjiꞌi nchra naa chjan maski unachrichjan nchra.
Mexinxin thi nchrii ndachro chujni ixin chroꞌa sinchekunkjiꞌi chjan,
jai jeꞌe nchra uchunda nchra inkjaon kunithjao jiyaa nchra xeꞌen nchra
ixin xruꞌin tangi jii ixin Ndo Dio.
Kuthejan María ndachro:
—Jaꞌan dithikaꞌon kainxin thi thetuꞌan Ndo Dio;
ko mexinxin Ndo Dio nchao sincheꞌe ndo ngajin inchin jaꞌa ndachjejin na.
Ko juexin nichja ángel mee,
sakjui.